b'\n_START_ARTICLE_\nObdelava z abrazivnim vodnim curkom\n_START_PARAGRAPH_\nObdelava z abrazivnim vodnim curkom spada med nekonvencionalne obdelovalne postopke, ki slonijo na principu mehanskega odna\xc5\xa1anja materiala. Energija vode ter abrazivnih delcev se prenese na obdelovanec, kjer abrazivni delci ter voda z erozijo odna\xc5\xa1ajo osnovni material ter tako napravijo rez, za katerega je zna\xc4\x8dilna hrapavost, ki se ve\xc4\x8da z globino reza ter nastanek brazd, ki so posledica odklona curka zaradi translatornega gibanja rezalne glave. \xc5\xa0irina reza je po navadi okoli 0,75 mm. Ob CNC vodenju curka lahko le-ta re\xc5\xbee poljubne oblike 2D kontur do globine 50 mm in ve\xc4\x8d v vse vrste materiala razen kaljenega stekla. Z abrazivnim vodnim curkom lahko tudi stru\xc5\xbeimo in rezkamo.\n_START_SECTION_\nZgodovina\n_START_PARAGRAPH_\nVoda in njena mo\xc4\x8d v naravi ter izku\xc5\xa1nje pri rudarjenju z vodnim curkom so navdihnile razvijalce strojev, da so za\xc4\x8deli razmi\xc5\xa1ljati o vodi kot o uporabnem obdelovalnem viru. Mo\xc4\x8dan vodni curek so ustvarili s pomo\xc4\x8djo vodne \xc4\x8drpalke ter z zmanj\xc5\xa1anjem premera cevi tik pred izstopom vode iz \xc5\xa1obe._NEWLINE_Prvo komercialno \xc4\x8drpalko za rezanje z vodnim curkom je leta 1971 za\xc4\x8dela proizvajati dru\xc5\xbeba Flow Research, Inc, leta 1979 pa je raziskovalec dru\xc5\xbebe Flow Mohamed Hashish razvil postopek rezanja z abrazivnim vodnim curkom.\n_START_SECTION_\nLastnosti\n_START_PARAGRAPH_\nHitrost curka pri rezanju je ve\xc4\x8dkratna hitrost zvoka, najve\xc4\x8d do 914 m/s. Poraba vode pri rezanju je pribli\xc5\xbeno 4 l/min na rezalno glavo, kar je pribli\xc5\xbeno poraba vode pri umivanju rok. Torej ko \xc4\x8drpalka stisne vodo pod visokim tlakom (do 6000 barov), le-ta potuje po tankih nerjavnih ceveh do tehni\xc4\x8dno najzahtevnej\xc5\xa1ega dela stroja vodne \xc5\xa1obe (orifis ali orifice). Premer curka iz 3mm zo\xc5\xbei na 0,5\xc2\xa0mm ali manj._NEWLINE_Vodna \xc5\xa1oba je narejena iz umetnega safirja,diamanta ali rubina in je izredno obrabno odporna. S tem, ko se debelina curka zmanj\xc5\xa1a, se zelo pove\xc4\x8da hitrost vode, ki nato vstopi v me\xc5\xa1alno cev, kjer se v razmerju zaradi delnega podtlaka zme\xc5\xa1ajo voda, pesek (abraziv) in zrak, le-ta nato izstopi skozi rezalno \xc5\xa1obo in deluje na obdelovanec. Do 75\xc2\xa0% energije vodnega curka se porabi v lovilnem bazenu pod obdelovancem._NEWLINE_Za abraziv se uporablja zdrobljeni korundni pesek, ali kak\xc5\xa1en drug nesilikatni pesek, ki pa da slab\xc5\xa1e rezultate. Pesek se uporablje v standardnih granulacijah (angle\xc5\xa1ko grit).\n_START_SECTION_\nKrmiljenje stroja\n_START_PARAGRAPH_\nStroji za obdelavo z vodnim curkom so ra\xc4\x8dunalni\xc5\xa1ko numeri\xc4\x8dno vodeni ( CNC ) , kar pomeni da ra\xc4\x8dunalnik upravlja 2, 3 ali 5 osi, odvisno od izvedbe stroja. \xc5\xa0oba stroja sledi ra\xc4\x8dunalni\xc5\xa1ki risbi, ki jo prej pripravimo v risalnotehni\xc5\xa1kem programu. Pri dvokoordinatnih strojih mora biti risba dvodimenzionalna, pri strojih, ki omogo\xc4\x8dajo premik 3 in ve\xc4\x8d osi, pa so risbe lahko narisane v 3 dimenzijah. Prakti\xc4\x8dno je mogo\xc4\x8de izdelati vsakr\xc5\xa1no obliko, omejitev je lahko le debelina curka, ki onemogo\xc4\x8da izdelavo luknje, manj\xc5\xa1e od premera curka. Poznamo tudi ve\xc4\x8dosne stroje za dvodimenzionalne predmete, vi\xc5\xa1ek osi pa po matemati\xc4\x8dnih modelih predvideva napake in z ustreznim kotom curka popravlja rez, tako dose\xc5\xbeemo kvalitetnej\xc5\xa1i rez pri vi\xc5\xa1ji obdelovalni hitrosti.'